DA Den Europæiske Unions Tidende C 181/5

Meddelelse om Rettens domme af 15. september 2016 i sagerne T-80/14, T-111/14 til T-121/14 og T-139/14 vedrørende Rådets gennemførelsesforordning (EU) nr. 1194/2013 om indførelse af en endelig antidumpingtold og endelig opkrævning af den midlertidige told på importen af biodiesel med oprindelse i Argentina og Indonesien og efter de henstillinger og afgørelser, der blev vedtaget af Verdenshandelsorganisationens tvistbilæggelsesinstans i tvisterne DS473 og DS480 (tvisterne vedrørende EU's antidumpingforanstaltninger over for biodiesel)

(2018/C 181/05)

Domme

Den 15. september 2016 afsagde Den Europæiske Unions Ret (»Retten«) domme i sagerne T-80/14, T-111/14 til T-121/14 (1) og T-139/14 (2) (»dommene«) og annullerede artikel 1 og 2 i Rådets gennemførelsesforordning (EU) nr. 1194/2013 af 19. november 2013 om indførelse af en endelig antidumpingtold og endelig opkrævning af den midlertidige told på importen af biodiesel med oprindelse i Argentina og Indonesien (»den oprindelige forordning«) (3), i det omfang de vedrører sagsøgerne i de pågældende sager (»de pågældende eksporterende producenter«) (4). Rådet for Den Europæiske Union appellerede først dommene. Appellerne blev dog slettet fra Domstolens register den 2. og 5. marts 2018 (5) efter Rådets afgørelse om at trække sagerne tilbage. Følgelig er dommene blevet endelige og bindende fra datoen for deres afsigelse.

Retten fandt, at institutionerne ikke i tilstrækkeligt omfang har godtgjort, at der forelå en mærkbar fordrejning af priserne på de vigtigste råmaterialer, der anvendes i produktionen af biodiesel i Argentina og Indonesien, som følge af en differentieret eksportafgiftsordning, hvorunder der anvendes forskellige afgifter på råmaterialer og på biodiesel. Den fastslog, at institutionerne ikke burde have lagt til grund, at prisen på råmaterialerne ikke i tilstrækkeligt omfang var afspejlet i de undersøgte argentinske og indonesiske eksporterende producenters regnskaber og burde ikke have set bort fra dem ved beregningen af den normale værdi for biodiesel produceret i Argentina og Indonesien.

Efter Rettens domme vedtog WTO's tvistbilæggelsesinstans (DSB) den 26. oktober 2016 panelrapporten, som ændret ved appelorganets rapport (»rapporterne om Argentina«) (6), i tvisten om EU's antidumpingforanstaltninger over for biodiesel fra Argentina (DS473). Den 28. februar 2018 vedtog instansen også panelrapporten i tvisten om EU's antidumpingforanstaltninger over for biodiesel fra Indonesien (»rapporten om Indonesien«) (7).

I rapporterne om henholdsvis Argentina og Indonesien blev det konstateret, at Unionens justering af omkostningerne i den oprindelige forordning var uforenelig med WTO-reglerne. Desuden konstateres det i rapporten om Indonesien, at Unionen i modstrid med WTO-reglerne havde undladt at fastsætte et loft over indtjeningen ved beregningen af dumpingmargenerne. Derudover konstateres det også i rapporten om Indonesien, at der havde været visse virksomhedsspecifikke beregningsuoverensstemmelser samt yderligere problemer vedrørende skadesrelaterede spørgsmål.

Efter rapporten om Argentina indledte Kommissionen en fornyet undersøgelse (8) i henhold til artikel 1, stk. 3, i Europa-Parlamentets og Rådets forordning (EU) 2015/476 (9) (»den fornyede undersøgelse«). Efter den fornyede undersøgelse vedtog Kommissionen gennemførelsesforordning (EU) 2017/1578 om ændring af den oprindelige forordning (»ændringsforordningen«) (10).

Ved indledningen af den fornyede undersøgelse meddelte Kommissionen, at den fandt det hensigtsmæssigt at undersøge konsekvenserne af resultaterne af rapporterne om Argentina også for de foranstaltninger, der blev indført på biodiesel fra Indonesien, da de retlige fortolkninger i rapporterne om Argentina også syntes at være relevante for undersøgelsen vedrørende Indonesien.

I løbet af undersøgelsen modtog Kommissionen en række bemærkninger fra interesserede parter, navnlig vedrørende anvendeligheden af fortolkningen af rapporterne om Argentina på foranstaltningerne over for biodiesel fra Indonesien. Kommissionen var af den opfattelse, at der var behov for mere tid til analysen af bemærkningerne vedrørende Indonesien og besluttede at undlade at medtage en undersøgelse af Indonesien i ændringsforordningen, men i stedet for at bevare den fornyede undersøgelse åben, for så vidt angår Indonesien.

Konsekvenser

I henhold til artikel 266 i TEUF skal Unionens institutioner gennemføre de til opfyldelse af Rettens dom nødvendige foranstaltninger. Det anerkendes, at i tilfælde, hvor procedurer omfatter flere administrative faser, indebærer annullering af en af disse faser ikke nødvendigvis annullering af hele proceduren (11). Antidumpingundersøgelsen er et eksempel på en procedure, som omfatter flere faser.

I henhold til Domstolens praksis kan proceduren for at lade en annulleret retsakt afløse genoptages netop på det punkt, hvor ulovligheden indtrådte. Unionens institutioner har, når de således efterkommer dommene, mulighed for at afhjælpe de aspekter af den oprindelige forordning, som førte til annullationen heraf, for så vidt angår de pågældende eksporterende producenter (12).

Kommissionen bør være opmærksom på ikke blot den dispositive del af dommene, men også de præmisser, der førte til disse domme og udgjorde deres afgørende grundlag, for så vidt som de var nødvendige for at fastslå den nøjagtige betydning af den dispositive del (13). Andre konklusioner i den oprindelige forordning, som ikke blev anfægtet inden for de fastsatte tidsfrister, eller som blev anfægtet, men afvist af Retten, og således ikke førte til annullering af den anfægtede forordning, er derfor stadig gældende.

For at leve op til sine forpligtelser genoptager Kommissionen derfor antidumpingundersøgelsen vedrørende importen af biodiesel med oprindelse i Argentina og Indonesien på det punkt, hvor ulovligheden indtrådte. I dette tilfælde bør undladelsen af at tage hensyn til prisen på råmaterialerne som afspejlet i de argentinske og indonesiske eksporterende producenters regnskaber derfor tages op til fornyet overvejelse i lyset af disse domme.

Endvidere er Kommissionen forpligtet til at sørge for, at de antidumpingforanstaltninger, der er indført over for importen af biodiesel fra Indonesien og Argentina, er i overensstemmelse med de henstillinger og afgørelser, der er indeholdt i rapporterne fra WTO's tvistbilæggelsesinstans.

Rettens annullation af den oprindelige forordning, for så vidt angår de pågældende eksporterende producenter, påvirker desuden også gyldigheden af ændringsforordningen. Da ændringsforordningen ændrede en forordning, som i mellemtiden var blevet annulleret, er den også selv blevet ugyldig og finder ikke anvendelse for de pågældende eksporterende producenter.

Kommissionen kan beslutte ikke at begrænse denne genoptagelse af antidumpingprocedurerne til de pågældende eksporterende producenter og udvide gyldigheden af resultaterne, således at de gælder for alle eksporterende producenter fra Argentina og Indonesien. Desuden bør der ved genoptagelsen af procedurerne ikke kun tages hensyn til begrundelsen i dommene, men også resultaterne i rapporterne om Argentina og Indonesien.

Genoptagelse af undersøgelsen

Derfor genoptager Kommissionen antidumpingundersøgelsen vedrørende importen af biodiesel med oprindelse i Argentina og Indonesien, der førte til vedtagelsen af den oprindelige forordning, og afslutter den igangværende undersøgelse, for så vidt angår Indonesien (14).

Skriftlige redegørelser og mulighed for at blive hørt

Alle eksporterende producenter og EU-erhvervsgrenen opfordres til at tilkendegive deres synspunkter, indgive oplysninger og fremlægge dokumentation. Medmindre andet er angivet, skal disse oplysninger med tilhørende dokumentation være Kommissionen i hænde senest tre uger efter datoen for offentliggørelsen af denne meddelelse i Den Europæiske Unions Tidende.

Interesserede parter kan også anmode om at blive hørt af Kommissionens undersøgelsestjenester. For så vidt angår høringer om spørgsmål vedrørende den indledende fase af undersøgelsen, skal anmodningen fremsættes skriftligt med angivelse af årsagerne til anmodningen senest 15 dage efter datoen for offentliggørelsen af denne meddelelse.

Vejledning om indgivelse af skriftlige bemærkninger og indsendelse af korrespondance

Oplysninger, der forelægges Kommissionen som led i handelsbeskyttelsesundersøgelser, må ikke være omfattet af ophavsret. Interesserede parter skal, inden de forelægger Kommissionen oplysninger og/eller data, der er omfattet af tredjemands ophavsret, anmode indehaveren af ophavsrettighederne om en særlig tilladelse, som udtrykkeligt tillader Kommissionen a) at anvende oplysningerne og dataene i forbindelse med denne handelsbeskyttelsesprocedure og b) at forelægge interesserede parter, der er berørt af denne undersøgelse, oplysningerne og/eller dataene i en form, der gør det muligt for dem at udøve deres ret til forsvar.

Alle skriftlige bemærkninger og korrespondance fra interesserede parter, for hvilke der anmodes om fortrolig behandling, skal forsynes med påtegningen »Limited« (15).

Interesserede parter, der indgiver oplysninger, der er forsynet med påtegningen »Limited«, er forpligtede til at indgive ikke-fortrolige sammendrag i henhold til artikel 19, stk. 2, i Europa-Parlamentets og Rådets forordning (EU) 2016/1036 (16) (»grundforordningen«), som forsynes med påtegningen »For inspection by interested parties«. Disse sammendrag skal være tilstrækkeligt detaljerede til at sikre en rimelig forståelse af de fortrolige oplysningers egentlige indhold. Hvis en interesseret part indsender fortrolige oplysninger uden også at indsende et ikke-fortroligt sammendrag, der opfylder kravene til form og indhold, kan der ses bort fra sådanne fortrolige oplysninger.

Interesserede parter opfordres til at fremsætte deres bemærkninger og anmodninger pr. e-mail, herunder scannede fuldmagter og erklæringer, dog med undtagelse af omfattende besvarelser, der skal indleveres på en CD-ROM eller DVD, der enten afleveres personligt eller sendes anbefalet. Ved brug af e-mail udtrykker de interesserede parter accept af de regler, der gælder for elektronisk kommunikation, og som findes i dokumentet »KORRESPONDANCE MED EUROPA-KOMMISSIONEN I HANDELSBESKYTTELSESSAGER«, der er tilgængeligt på webstedet for Generaldirektoratet for Handel: http://trade.ec.europa.eu/doclib/docs/2011/june/tradoc_148003.pdf. Interesserede parter skal anføre deres navn, adresse, telefonnummer og en gyldig e-mailadresse og sikre, at denne e-mailadresse er en fungerende officiel virksomhedspostkasse, som tjekkes dagligt. Når Kommissionen har modtaget disse kontaktoplysninger, vil den udelukkende kommunikere med de interesserede parter pr. e-mail, medmindre de udtrykkeligt har ønsket at modtage alle dokumenter fra Kommissionen på anden vis, eller medmindre dokumenternes art forudsætter brug af anbefalet post. Interesserede parter kan i ovenstående retningslinjer for kommunikation med interesserede parter finde supplerende regler og oplysninger om korrespondance med Kommissionen, herunder de principper, der gælder for indsendelse af bemærkninger pr. e-mail.

Kommissionens postadresse:

Europa-Kommissionen Generaldirektoratet for Handel Direktorat H Kontor: CHAR 04/034 1049 Bruxelles/Brussel BELGIEN E-mail: TRADE-AD593A-BIODIESEL@ec.europa.eu

Manglende samarbejdsvilje

Hvis en af de interesserede parter nægter at give adgang til nødvendige oplysninger, undlader at meddele dem inden for de fastsatte frister eller lægger væsentlige hindringer i vejen for undersøgelsen, kan der træffes afgørelser, positive eller negative, på grundlag af de foreliggende faktiske oplysninger, jf. grundforordningens artikel 18.

Hvis det konstateres, at en interesseret part har givet urigtige eller vildledende oplysninger, skal der ses bort fra disse oplysninger, og der kan gøres brug af de foreliggende faktiske oplysninger.

Hvis en interesseret part helt eller delvist undlader at samarbejde, og afgørelserne i forbindelse med undersøgelsen derfor baseres på de foreliggende faktiske oplysninger, jf. grundforordningens artikel 18, kan resultatet blive mindre gunstigt for denne part, end hvis den pågældende havde samarbejdet.

Indgives svar ikke elektronisk, betragtes dette ikke som manglende samarbejdsvilje, forudsat at den interesserede part påviser, at indgivelse af svar på den ønskede måde ville indebære en urimelig ekstra byrde eller urimelige ekstra omkostninger. Den interesserede part bør omgående kontakte Kommissionen.

Høringskonsulent

Interesserede parter kan anmode om, at høringskonsulenten i handelsprocedurer griber ind. Høringskonsulenten optræder som formidler mellem de interesserede parter og Kommissionens undersøgelsestjenester.

Høringskonsulenten gennemgår anmodninger om aktindsigt, tvister med hensyn til oplysningernes fortrolighed, anmodninger om forlængelse af frister og eventuelle andre anmodninger vedrørende de interesserede parters og tredjeparters ret til forsvar, som kan opstå under proceduren. Anmodninger skal indgives i god tid for at sikre en velordnet afvikling af procedurerne.

Høringskonsulenten kan foranstalte høringer og mægle for at sikre, at de interesserede parters ret til at forsvare sig udøves fuldt ud.

En anmodning om en høring med høringskonsulenten skal indgives skriftligt og begrundes.

Høringskonsulenten vil også skabe mulighed for en høring med parterne, hvor der bliver lejlighed til at fremsætte andre synspunkter og fremføre modargumenter bl.a. i spørgsmål vedrørende gennemførelsen af dommen.

Interesserede parter kan finde yderligere oplysninger og kontaktoplysninger på høringskonsulentens sider på Generaldirektoratet for Handels hjemmeside: http://ec.europa.eu/trade/trade-policy-and-you/contacts/hearing-officer.

Behandling af personoplysninger

Personoplysninger, som indsamles i forbindelse med denne undersøgelse, vil blive behandlet i overensstemmelse med Europa-Parlamentets og Rådets forordning (EF) nr. 45/2001 (17).

Oplysninger til toldmyndighederne

Den endelige antidumpingtold, der er betalt i medfør af den oprindelige forordning på importen af biodiesel, i øjeblikket henhørende under KN-kode ex 1516 20 98 (Taric-kode 1516209821, 1516209829 og 1516209830), ex 1518 00 91 (Taric-kode 1518009121, 1518009129 og 1518009130), ex 1518 00 95 (Taric-kode 1518009510), ex 1518 00 99 (Taric-kode 1518009921, 1518009929 og 1518009930), ex 2710 19 43 (Taric-kode 2710194321, 2710194329 og 2710194330), ex 2710 19 46 (Taric-kode 2710194621, 2710194629 og 2710194630), ex 2710 19 47 (Taric-kode 2710194721, 2710194729 og 2710194730), 2710 20 11, 2710 20 15, 2710 20 17, ex 3824 99 92 (Taric-kode 3824999210, 3824999212, 3824999220), 3826 00 10 og ex 3826 00 90 (Taric-kode 3826009011, 3826009019 og 3826009030), produceret af de pågældende eksporterende producenter, jf. nedenstående tabel, og den midlertidige told, som er blevet endeligt opkrævet i henhold til artikel 2 i samme forordning, bør tilbagebetales eller udlignes. Anmodninger om tilbagebetaling eller udligning indgives til de nationale toldmyndigheder i overensstemmelse med de gældende toldbestemmelser.

Taric-tillægskode Argentina Unitec Bio SA, Buenos Aires B785 (*1) Molinos Agro SA, Buenos Aires B784 Oleaginosa Moreno Hermanos SACIFI y A, Bahia Blanca B784 Vicentin SAIC, Avellaneda B784 Aceitera General Deheza SA, General Deheza B782 Bunge Argentina SA, Buenos Aires B782 Cargill SACI, Buenos Aires B785 (*1) Louis Dreyfus Commodities S.A., Buenos Aires B783 Indonesien PT Pelita Agung Agrindustri, Medan B788 PT Ciliandra Perkasa, Djakarta B786 PT Wilmar Bioenergi Indonesia, Medan B789 PT Wilmar Nabati Indonesia, Medan B789 PT Musim Mas, Medan B787

Fremlæggelse af oplysninger

Alle eksporterende producenter og EU-erhvervsgrenen vil senere blive underrettet om resultaterne af denne undersøgelse og vil få mulighed for at fremsætte bemærkninger.

(1) EUT C 402 af 31.10.2016, s. 28.

(2) EUT C 392 af 24.10.2016, s. 26.

(3) EUT L 315 af 26.11.2013, s. 2.

(4) De argentinske eksporterende producenter Unitec Bio SA, Molinos Rio de la Plata SA, Oleaginosa Moreno Hermanos SACIFI y A, Vicentin SAIC, Aceitera General Deheza SA, Bunge Argentina SA, Cargill SACI, Louis Dreyfus Commodities S.A. (LDC Argentina SA) og de indonesiske eksporterende producenter PT Pelita Agung Agrindustri, PT Ciliandra Perkasa, PT Wilmar Bioenergi Indonesia, PT Wilmar Nabati Indonesia, PT Perindustrian dan Perdagangan Musim Semi Mas (PT Musim Mas).

(5) Kendelser afsagt af Domstolens præsident den 15. februar 2018 i de forenede sager C-602/16 P og C-607/16 P til C-609/16 P og den 16. februar 2018 i sagerne C-603/16 P til C-606/16 P.

(6) WTO, appelorganets rapport, AB-2016-4, WT/DS473/AB/R af 6. oktober 2016 og WTO, panelrapporten, WT/DS473/R af 29. marts 2016.

(7) WTO, panelrapporten, WT/DS480/R af 25. januar 2018.

(8) Indledningsmeddelelse angående de gældende antidumpingforanstaltninger over for importen af biodiesel med oprindelse i Argentina og Indonesien efter de henstillinger og afgørelser, der blev vedtaget af WTO's tvistbilæggelsesinstans i tvisten om EU's antidumpingforanstaltninger over for biodiesel (DS473) (EUT C 476 af 20.12.2016, s. 3).

(9) Europa-Parlamentets og Rådets forordning (EU) 2015/476 af 11. marts 2015 om de foranstaltninger, Unionen kan træffe på grundlag af en rapport vedtaget af WTO's Tvistbilæggelsesorgan vedrørende antidumping- og antisubsidieforanstaltninger (EUT L 83 af 27.3.2015, s. 6.)

(10) Kommissionens gennemførelsesforordning (EU) 2017/1578 af 18. september 2017 om ændring af gennemførelsesforordning (EU) nr. 1194/2013 om indførelse af en endelig antidumpingtold og endelig opkrævning af den midlertidige told på importen af biodiesel med oprindelse i Argentina og Indonesien (EUT L 239 af 19.9.2017, s. 9).

(11) Sag T-2/95, Industrie des poudres sphériques (IPS) mod Rådet, [1998] ECR II-3939.

(12) Sag C-458/98 P, Industrie des poudres sphériques (IPS) mod Rådet, [2000] ECR I-8147.

(13) Sag T-89/00, Europa Chemi-Con (Deutschland) GmbH mod Rådet, [2000] ECR II-3651, s. 39.

(14) Se fodnote 8.

(15) Et dokument med påtegningen »Limited« er et fortroligt dokument i henhold til artikel 19 i Europa-Parlamentets og Rådets forordning (EU) 2016/1036 (EUT L 176 af 30.6.2016, s. 21) og artikel 6 i WTO-aftalen om anvendelse af artikel VI i GATT 1994 (antidumpingaftalen). Det er også beskyttet i henhold til artikel 4 i Europa-Parlamentets og Rådets forordning (EF) nr. 1049/2001 (EFT L 145 af 31.5.2001, s. 43).

(16) Europa-Parlamentets og Rådets forordning (EU) 2016/1036 af 8. juni 2016 om beskyttelse mod dumpingimport fra lande, der ikke er medlemmer af Den Europæiske Union (EUT L 176 af 30.6.2016, s. 21).

(17) Europa-Parlamentets og Rådets forordning (EF) nr. 45/2001 af 18. december 2000 om beskyttelse af fysiske personer i forbindelse med behandling af personoplysninger i fællesskabsinstitutionerne og -organerne og om fri udveksling af sådanne oplysninger (EFT L 8 af 12.1.2001, s. 1).

(*1) B785 er denTaric-tillægskode, der er offentliggjort i gennemførelsesforordning (EU) nr. 1194/2013. Den Taric-tillægskode, der i øjeblikket er knyttet til disse virksomheder, er C330.